**Ministru kabineta noteikumu projekta „Grozījumi Ministru kabineta 2012.gada 21.februāra noteikumos Nr.121 „Kārtība, kādā izsniedz, anulē vai uz laiku aptur speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Autopārvadājumu likuma 6.panta ceturtā daļa un 30.panta piektā daļa.2) Valsts kontroles 2013.gada 14.novembra revīzijas ziņojums Nr.5.1-2-11-9/2013 „Starptautisko autopārvadājumu nodrošināšanā iesaistīto institūciju darbības atbilstība normatīvo aktu prasībām un Latvijas Republikas-Krievijas Federācijas valdību nolīguma par automobiļu starptautisko satiksmi izpildes izvērtējums”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Valsts kontrole 2013.gadā veica VSIA „Autotransporta direkcija” (turpmāk – Autotransporta direkcija) likumības revīziju „Starptautisko autopārvadājumu nodrošināšanā iesaistīto institūciju darbības atbilstība normatīvo aktu prasībām un Latvijas Republikas – Krievijas Federācijas valdību nolīguma par automobiļu starptautisko satiksmi izpildes izvērtējums”. Revīzijas laikā cita starpā tika konstatētas pretrunas likumā „Par nodokļiem un nodevām” un Ministru kabineta 2012.gada 21.februāra noteikumos Nr.121 „Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus” (turpmāk – noteikumi Nr.121) saistībā ar licences apturēšanu un anulēšanu. Likums „Par nodokļiem un nodevām” (34.1 panta sestās daļas 4.punkts) nosaka pienākumu Valsts ieņēmumu dienestam pēc lēmuma par nodokļu maksātāja saimnieciskās darbības apturēšanu pieņemšanas iesniegt atbildīgajā institūcijā obligāti izpildāmu prasību apturēt nodokļu maksātājam izsniegto speciālo atļauju (licenci) veikt komercdarbību. Savukārt noteikumu Nr.121 36.3.apakšpunkts nosaka, ka, ja pārvadātājs neievēro normatīvo aktu prasības nodokļu jomā, tad, izvērtējot pārkāpuma smagumu un komercpārvadājumos izmantoto autotransporta līdzekļu skaitu, licenci var anulēt.Lai novērstu pretrunas iepriekšminētajos normatīvajos aktos un nodrošinātu tiesisku administratīvo aktu (lēmumu) izdošanu, vienlaikus nodrošinot iespēju pārvadātājam turpināt komercdarbību pēc pārkāpumu novēršanas, nepieciešams izdarīt grozījumus noteikumos Nr.121, paredzot, ka par normatīvo aktu prasību neievērošanu nodokļu jomā, ja Valsts ieņēmumu dienests pieņēmis lēmumu par pārvadātāja saimnieciskās darbības apturēšanu, licences darbību var uz laiku apturēt. Tiek precizēts arī regulējums par licences anulēšanu gadījumā, ja netiek ievērotas normatīvo aktu prasības nodokļu jomā, paskaidrojot, kādā gadījumā licenci var anulēt. Saskaņā ar likuma „Par Valsts ieņēmumu dienestu” 10.panta otrās daļas 7.punktu Valsts ieņēmumu dienestam ir tiesības iesniegt ministrijām, pašvaldībām un citām institūcijām obligāti izpildāmu prasību atsaukt nodokļu maksātājam izsniegto speciālo atļauju (licenci) veikt uzņēmējdarbību, ja juridiskā, fiziskā vai cita persona, kas veic uzņēmējdarbību, nereģistrējas kā nodokļu maksātājs vai arī neiesniedz nodokļu likumos paredzētās deklarācijas vai nodokļu aprēķinus, visus saimniecības un grāmatvedības dokumentus, bez kuriem nodokļu administrācijas ierēdņi nevar noteikt nodokļu bāzi, vai nerada iespēju iekasēt nodokļus. Savukārt likuma „Par nodokļiem un nodevām” 34.panta piektās daļas 1.punkts nosaka, ka 34.panta pirmajā daļā un otrās daļas 2. un 3.punktā minētajos gadījumos pēc nodokļu administrācijas pieprasījuma ministrijas, pašvaldības un citas institūcijas atsauc nodokļu maksātājam izsniegto atļauju (licenci) veikt komercdarbību.2. Lai mazinātu administratīvo slogu personām, kurām nepieciešams saņemt licenci, licences kartīti vai profesionālās kompetences sertifikātu, un paaugstinātu Autotransporta direkcijas sniegto pakalpojumu efektivitāti, plānots izstrādāt informācijas sistēmas funkcionalitāti, lai attiecīgo pakalpojumu saņemšanai personas varētu pieteikties arī elektroniski, aizpildot speciālu tiešsaistes formu Autotransporta direkcijas mājaslapā (e-pakalpojumus). Elektronisko dokumentu apmaiņai un personas identifikācijas pārbaudei plānots izmantot Vienoto valsts un pašvaldību pakalpojumu portālu [www.latvija.lv](http://www.latvija.lv) (turpmāk – portāls). Tādējādi pieteikties licences, licences kartītes saņemšanai, profesionālās kompetences eksāmena kārtošanai un informēt atbildīgo iestādi par komercdarbības pārtraukšanu, izmantojot Autotransporta direkcijas mājaslapā pieejamo elektronisko pakalpojumu, personas varēs arī bez elektroniskā paraksta, tikai ar identificēšanos minētajā portālā. Ievērojot minēto, ar noteikumu projektu tiek precizēta kārtība, kādā pārvadātājs vai tā pilnvarotais pārstāvis var pieteikties pakalpojuma – licences, licences kartītes saņemšanai vai profesionālās kompetences eksāmena kārtošanai, paredzot, ka iesniegumu Autotransporta direkcijā var iesniegt: 1) personīgi Autotransporta direkcijā; 2) pa pastu; 3) elektroniski normatīvajos aktos par elektronisko dokumentu noformēšanu noteiktajā kārtībā. Iepriekšminēto pakalpojumu saņemšanai varēs pieteikties arī elektroniski, aizpildot speciālu tiešsaistes formu Autotransporta direkcijas tīmekļa vietnē www.atd (e-pakalpojums), identifikācijai izmantojot vienotajā valsts un pašvaldību pakalpojumu portālā www.latvija.lv pieejamos personas identifikācijas līdzekļus. 3. Noteikumi Nr.121 paredz, ka lēmumu par licences izsniegšanu Autotransporta direkcija pieņem 30 dienu laikā pēc iesnieguma saņemšanas. Lai izvērtētu pārvadātāja atbilstību, atbilstoši noteikumu 13.3.apakšpunktam tiek nosūtīts pieprasījums Iekšlietu ministrijas Informācijas centra Sodu reģistram. Gadījumā ja pieprasījumā minētā persona ir bijusi sodīta ārzemēs, tad nereti atbilde tiek saņemta laika periodā, kas ilgāks par 30 dienām. Lai nebūtu pretrunas ar noteikumos Nr.121 minēto termiņu (30 dienas), nepieciešams izslēgt prasību par iepriekšminēto termiņu lēmuma pieņemšanai. Tādā gadījumā termiņus noteiks Administratīvā procesa likums, saskaņā ar kuru nepieciešamības gadījumā 30 dienu termiņu iespējams pagarināt. 4. Atbilstoši Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (turpmāk - regula Nr.1071/2009) 4.panta 2.punkta c) apakšpunktam dalībvalsts var pieņemt lēmumu par to uzņēmumu skaita samazināšanu (līdz vienam), ko var vadīt pārvadājumu vadītājs. Dalībvalsts rīcības brīvība paredz iespēju samazināt gan uzņēmumu skaitu, gan autoparka apjomu, ko viens pārvadājumu vadītājs var pārvaldīt. Ņemot vērā regulas Nr.1071/2009 4.panta 2.punkta d) apakšpunktu, kas nosaka, ka atbildīgā persona savus pienākumus veic tikai uzņēmuma interesēs un tās atbildība ir neatkarīga no jebkura uzņēmuma, kura labā attiecīgais uzņēmums veic pārvadājumu darbības, noteikumu projektā tiek noteikts, ka pārvadājumu vadītājs var vadīt pārvadājumu operācijas vienā uzņēmumā vai divos uzņēmumos.MK noteikumi Nr.121 nosaka, ka pārvadātājs izvēlas pārvadājumu vadītāju, kurš vada pārvadājumu operācijas vienā uzņēmumā vai divos uzņēmumos, ja abos uzņēmumos ir vismaz viens kopīgs dalībnieks un valdes (padomes) loceklis. Nereti ir gadījumi, kad vienas ģimenes locekļiem katram ir savs uzņēmums. Lai mazinātu administratīvo slogu pārvadātājiem, kas ir vienas ģimenes locekļi un vada dažādus uzņēmumus, būtu nepieciešams paredzēt, ka arī divos uzņēmumos, ko vada vienas ģimenes locekļi, varēs nodarbināt vienu pārvadājumu vadītāju.5. Labas reputācijas prasība atbilstoši regulas Nr. 1071/2009 6.panta 1.punktam attiecināma uz uzņēmumu un pārvadājumu vadītāju. Lai pārliecinātos par labu reputāciju, Iekšlietu ministrijas Informācijas centra Sodu reģistrā tiek pieprasītas ziņas par personu. Savukārt noteikumu 13.3.apakšpunkts paredz pieprasīt ziņas par uzņēmuma vai pārvadājumu vadītāja kriminālo sodāmību vai uzliktajiem administratīvajiem sodiem autopārvadājumu jomā. Saskaņā ar Krimināllikumā ietverto regulējumu juridiskai personai netiek piemērots kriminālsods, bet gan piespiedu ietekmēšanas līdzeklis, līdz ar to juridiskajai personai nav sodāmības.Tādējādi nepieciešams precizēt personu loku, par kurām pieprasāmas ziņas Iekšlietu ministrijas Informācijas centra Sodu reģistrā.Noteikumu projekts paredz šīs prasības attiecināt uz uzņēmuma likumiskajiem pārstāvjiem atbilstoši Civillikuma1410.pantam – uz personām, kuras uz likuma pamata var pārstāvēt uzņēmumu. 6. Noteikumu projekts precizē un konkretizē gadījumus, kādos anulē licenci. Ja uzņēmums vairs neveic uzņēmējdarbību, licenci nepieciešams anulēt. To paredz arī Regulas Nr.1071/2009 3.panta 1.punkta a) apakšpunkts. Komersants (pārvadātājs) kompetentās iestādes rīcību var apstrīdēt Satiksmes ministrijā Administratīvā procesa likuma noteiktajā kārtībā. |
| 3. | Projekta izstrādē iesaistītās institūcijas | Satiksmes ministrija, VSIA „Autotransporta direkcija” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Licencēti autopārvadātāji un pārvadātāji, kas saņēmuši Eiropas Kopienas atļaujas. Uz 1.oktobri bija spēkā 4712 licences un 3663 Eiropas Kopienas atļaujas. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina pārvadātāju tiesības un pienākumus, kā arī veicamās darbības. Tiks novērstas pretrunas ārējos normatīvajos aktos un nodrošināta tiesisku administratīvo aktu (lēmumu) izdošana, vienlaikus nodrošinot iespēju pārvadātājam turpināt komercdarbību pēc pārkāpumu novēršanas. Turpmāk vienas ģimenes divos uzņēmumos varēs nodarbināt vienu pārvadājumu vadītāju, tādējādi mazinot administratīvo slogu. Tādējādi tiks nodrošināts vienotāks un efektīvāks uz godīgiem konkurences noteikumiem veidots autopārvadājumu tirgus.Tiks nodrošināta iespēja pakalpojumu saņemšanai pieteikties elektroniski, izmantojot e-pakalpojumu Autotransporta direkcijas mājaslapā, tādējādi uzlabojot Autotransporta direkcijas darba efektivitāti un samazinot administratīvo slogu pārvadātājiem. |
| 3. | Administratīvo izmaksu monetārs novērtējums | Administratīvo izmaksu samazinājums gada laikā autopārvadātājiem nepārsniedz 2000 euro. Tiesiskais regulējums Autotransporta direkcijai nerada papildus izmaksas saistībā ar informācijas pieņemšanas, apstrādes vai uzglabāšanas pienākumiem. |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |
| --- |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 4.panta 2.punkta c) apakšpunkts | 1.punkts | Prasības tiek ieviestas pilnībā.  | Noteikumu projekts neparedz stingrākas prasības.  |
| 3.pants; 13.panta 1.punkta c) apakšpunkts un 3.punkts | 8.punkts | Prasības tiek ieviestas pilnībā.  | Noteikumu projekts neparedz stingrākas prasības.  |
| 3.pants; 13.panta 1.punkta c) apakšpunkts un 3.punkts | 9.punkts | Prasības tiek ieviestas pilnībā.  | Noteikumu projekts neparedz stingrākas prasības.  |
| 3.pants; 13.panta 3.punkts | 11.punkts | Prasības tiek ieviestas pilnībā.  | Noteikumu projekts neparedz stingrākas prasības.  |
|  |  |  |  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Atbilstoši Regulas Nr.1071/2009) 4.panta 2.punkta c) apakšpunktam dalībvalsts var pieņemt lēmumu par to uzņēmumu skaita samazināšanu, ko var vadīt pārvadājumu vadītājs.Atbilstoši Regulas Nr.1071/2009 4.panta 2.punkta c) apakšpunktā noteiktajai dalībvalsts rīcības brīvībai, ņemot vērā regulas Nr.1071/2009 4.panta 2.punkta d) apakšpunktu, kas nosaka, ka atbildīgā persona savus pienākumus veic tikai uzņēmuma interesēs un tās atbildība ir neatkarīga no jebkura uzņēmuma, kura labā attiecīgais uzņēmums veic pārvadājumu darbības, noteikumu projekts paredz, ka pārvadātājs izvēlas pārvadājumu vadītāju, kurš vada pārvadājumu operācijas vienā uzņēmumā vai divos uzņēmumos, ja abos uzņēmumos ir vismaz viens kopīgs dalībnieks un valdes (padomes) loceklis, vai uzņēmumu dalībnieki ir laulātie vai pirmās pakāpes radinieki. Noteikumu projekts nepiemēro atļauto maksimālo uzņēmumu skaita samazināšanu (līdz vienam uzņēmumam), ko var vadīt pārvadājumu vadītājs, bet atļauj vadīt pārvadājumu operācijas arī divos uzņēmumos tā, lai tiktu ievērots Regulas Nr.1071/2009 4.panta 2.punkta d) apakšpunkts. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots Satiksmes ministrijas mājaslapā |
| 2. | Sabiedrības līdzdalība projekta izstrādē | Biedrība „Autopārvadātāju Asociācija „Latvijas auto””Biedrība „Latvijas Pasažieru pārvadātāju asociācija” |
| 3. | Sabiedrības līdzdalības rezultāti | Atbalsta projektu |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, VSIA „Autotransporta direkcija” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas III un IV sadaļa – projekts šīs jomas neskar.

### Satiksmes ministrs A.Matīss

### Vīza: Valsts sekretārs K.Ozoliņš

24.11.2014 15:00

1914

S.Tanne, 7686480,

sandra.tanne@atd.lv

M.Vaics, 67686454

maris.vaics@atd.lv